Aankondiging oor Kuga-toekoms volg binnekortVerskeie foto’s van Ford Kugas wat gebrand het oor die laaste 13 maand in Suid-Afrika. Foto: Ford Vehicles Burning Facebook-groep Die Nasionale Verbruikerskommissie en Ford Suid-Afrika sal na verwagting vanmiddag ŉ besluit oor die Kuga se toekoms by ŉ mediakonferensie in Pretoria bekendmaak. Dit volg nadat daar nou al altesaam 47 Ford Kugas in die afgelope 13 maande vlam gevat het waarvan tien van die sportnutsvoertuie in Januarie in die ry aan die brand geraak het. Die jongste voorval het Vrydag op die M1-snelweg by die Woodmead-afrit in Johannesburg plaasgevind. Trevor Hattingh, woordvoerder van die kommissie, het verlede week aan Maroela Media gesê hulle is “ernstig bekommerd” oor die jongste voorvalle en sal in ŉ dringende vergadering belê met die motormaatskappy omdat dit nie lyk of die noodmaatreëls wat intussen ingestel is, help om die brandvoorvalle te verminder nie. Die kommissie het op 14 Desember verlede jaar ontmoet waarna daar besluit is om die eienaars van die Ford Kuga 1.6 EcoBoost wat tussen 15 Desember 2012 en 20 Oktober 2014 gebou is, te versoek om hulle motors in te bring vir ŉ gratis veiligheidsinspeksie. Ford sou ook volgens ŉ ooreenkoms met die kommissie ŉ verslag saamstel wat einde Februarie aan die kommissie voorgelê sou word. Hattingh het in ŉ onderhoud met die radiostasie Talk Radio 702 gesê die kommissie kan volgens wet die motormaatskappy verplig om die Kugas te herroep indien dit ŉ te groot gevaar vir verbruikers inhou: “45 of 46 gebrande motors is meer as genoeg.”